РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/185-16

16. септембар 2016. године

Б е о г р а д

ЗАПИСНИК

ШЕСТЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА

ЈАВНИХ СРЕДСТАВА, ОДРЖАНЕ 16. СЕПТЕМБРА 2016. ГОДИНЕ

Седница је почела у 10,35 часова.

 Седници је председавала др Александра Томић, председник Одбора.

 Седници су присуствовали чланови Одбора: Верољуб Арсић, Жика Гојковић, Никола Јоловић, Горан Ковачевић, Оливера Пешић, Зоран Красић, Горан Ћирић, Милорад Мијатовић, Момо Чолаковић, Војислав Вујић и Золтан Пек.

 Седници су присуствовали заменици чланова Одбора: Душан Павловић, заменик Саше Радуловића, Горица Гајић, заменик Милана Лапчевића и Славиша Булатовић, заменик Радмила Костића.

 Седници нису присуствовали чланови Одбора Душан Бајатовић и Милорад Мирчић, нити њихови заменици.

 У току расправе по другој тачки дневног реда, члан Одбора Верољуб Арсић напустио је салу у којој се одржавала седница.

 На позив председника Одбора, седници су присуствовали и: Душан Миленковић, координатор програма за Западни Балкан Вестминстерске фондације за демократију, Јелена Плочић, Ненад Јевтовић и Милица Сеизовић, истраживачи из Парламентарне буџетске канцеларије.

На предлог председника, Одбор је већином гласова утврдио следећи

Д н е в н и р е д

- усвајање записника Пете седнице Одбора -

 1. Утврђивање питања за тест проверe стручне оспособљености из области јавних набавки кандидата за избор два члана Републичке комисије за заштиту права у поступцима јавних набавки;

 2. Разматрање захтева запослених у Управи за јавне набавке, за добијање претходне писане сагласности за обављање додатне плаћене активности (број 120-20/16-88, број 120-20/16-89 и број 20-20/16-90, од 9. септембра 2016. године).

\* \* \*

Пре преласка на рад по утврђеном дневном реду, Одбор је већином гласова, без примедаба, усвојио записник Пете седнице Одбора.

\* \* \*

**Прва тачка дневног реда:** Утврђивање питања за тест проверe стручне оспособљености из области јавних набавки кандидата за избор два члана Републичке комисије за заштиту права у поступцима јавних набавки

 У расправи по овој тачки дневног реда учествовали су: Зоран Красић, Верољуб Арсић, Милорад Мијатовић и Александра Томић.

 Током расправе постављено је питање овлашћења Одбора да спроводи одређене радње у изборном поступку и уопште права да Одбор спроводи тестирање кандидата који су се пријавили на јавни конкурс за избор два члана Републичке комисије за заштиту права у поступцима јавних набавки, односно да ли је Одбор, у конкретном случају, прекорачио овлашћења која су му дата Уставом, Законом о Народној скупштини и Пословником Народне скупштине, или пак Одбор има дискреционо право да одређује процедуру по којој ће се спроводити јавни конкурс за избор председника и чланова Републичке комисије с обзиром на одредбу Закона о јавним набавкама којом је Одбору дато овлашћење да покреће тај поступак, односно да предлаже кандидате за председника и чланове Републичке комисије. Такође, током расправе изнети су разлози за и против спровођења тестирања кандидата и указано на потребу да осим субјективног критеријума у смислу разговора са кандидатима, мора да постоји и објективан критеријум који у конкретном случају представља полагање писаног теста. На крају расправе, чланови Одбора су оставили као отворену могућност да се на разговор који ће бити организован након полагања теста, позову и кандидати који тест нису прошли како би се и њима пружила прилика да учестувују у тој фази изборног поступка.

Након завршене расправе, председник Одбора је позвала чланове Одбора да предлажу бројеве од 1 до 80, према растућем низу, све док се не изаберу 42 броја за 42 питања. Од предлагања бројева се изузео Зоран Красић, члан Одбора.

Одбор је већином гласова (13 за, нико против, један уздржан, један члан Одбора није гласао) утврдио 42 питања за тест за проверу стручне оспособљености из области јавних набавки кандидата за избор два члана Републичке комисије за заштиту права у поступцима јавних набавки (1, 2, 3, 4, 5, 6, 7, 8, 9, 10, 11, 12, 13, 17, 18, 19, 20, 21, 22, 25, 26, 31, 33, 36, 39, 41, 42, 44, 45, 47, 51, 52, 54, 55, 58, 64, 69, 70, 73, 75, 79 и 80).

 **Друга тачка дневног реда:** Разматрање захтева запослених у Управи за јавне набавке, за давање претходне писане сагласности за обављање додатне плаћене активности

Председник Одбора је обавестила чланове и заменике чланова Одбора да су се Данијела Бојовић, Милош Јовић и Оливера Рајковић, запослени у Управи за јавне набавке, обратили Одбору са захтевима за добијање претходне писане сагласности за учествовање на семинарима у својству предавача, који ће бити одржани током септембра и октобра у Београду, односно на Златибору, Палићу и Бањи Ковиљачи, у организацији Института за економску дипломатију, Информативно-пословног центра, Центра за менаџмент набавки и Publik Aktiv-а. Именовани су у својим захтевима навели да се очекивани новчани износи за ове активности крећу у распону од 10.000 до 40.000 динара по семинару, као и да нису у сукобу интереса.

 У расправи по овој тачки дневног реда учествовали су: Зоран Красић, Верољуб Арсић, Војислав Вујић, Горица Гајић, Душан Павловић и Горан Ковачевић.

 Током расправе указано је на неусклађеност законске одредбе на основу које Одбор даје претходну писану сагласност запосленима у Управи за јавне набавке за обављање додатне плаћене активности са јединственим методолошким правилима за израду прописа и да иста представља лоше законско решење због којег је потребно покренути питање измене Закона о јавним набавкама у том делу, те с тим у вези, постављено је питање овлашћења Одбора да доноси појединачна правна акта, као и начина на који се запослени у Управи за јавне набавке обраћају Одбору. Спорном законском одредбом (Одбор је предложио приликом последњих измена и допуна Закона о јавним набавкама из 2015. године у виду амандмана), Одбор је покушао да реши одређене проблеме које је утврдио у поступку надзора над радом Управе за јавне набавке и посредно ојача надзорну улогу Одбора и Народне скупштине. Основни разлог због којег је предложено овакво законско решење била је потреба да Одбор дође до информација о томе да ли запослени у Управи за јавне набавке држе предавања у радно време или користе слободне, односно неплаћене дане или дане годишњег одбора, и колике додатне приходе остварују предавањем која су прерасла у приватан бизнис. Током расправе чланови Одбора су изнели одређене предлоге како да се постојећа ситуација превазиђе: да Одбор покрене питање измене Закона о јавним набавкама у том делу; да се изврши одређена анализа досадашњих захтева о којима је Одбор одлучивао и, на основу те анализе, измени процедура за давање претходне сагласности; да се одреде нова правила и евентуално забрани предавање запосленима у одређеним ситуацијама; да Одбор образује радну групу која би се бавила питањима сагласности, односно која би припремала одређене информације у вези ових захтева, на основу којих би Одбор давао сагласност; да Одбор на посебној седници размотри проблем давања претходне писане сагласности.

На предлог председника, Одбор је већином гласова (девет за, један против, два уздржана, два члана Одбора нису гласала) дао претходну писану сагласност Данијели Бојовић, запосленој у Управи за јавне набавке на радном месту вд помоћника директора, за предавање на семинарима који ће бити одржани: 27. до 29. септембра 2016. године на Златибору, у организацији Public aktiv-а, и 6. октобра 2016. године на Палићу, организацији Информативно-пословног центра.

 На предлог председника, Одбор је већином гласова (осам за, један против, двоје уздржаних, три члана Одбора нису гласала) дао претходну писану сагласност Милошу Јовићу, запосленом у Управи за јавне набавке на радном месту саветника у Одсеку за регулативу и професионализацију у јавним набавкама, за обављање додатне плаћене активности - предавање на семинарима који ће бити одржани: 1. октобра 2016. године у Београду, у организацији Института за економску дипломатију; 6. октобра 2016. године на Палићу, у организацији Информативно- пословног центра; 14. и 15. октобра 2016. године у Бањи Ковиљачи, у организацији Центра за менаџмент набавки.

На предлог председника, Одбор је већином гласова (девет за, један против, двоје уздржаних, два члана Одбора нису гласала) дао претходну писану сагласност Оливери Рајковић, запосленој у Управи за јавне набавке на радном месту руководиоца Групе за финансијско-материјалне послове, за обављање додатне плаћене активности - предавање на семинару из области јавних набавки, који ће бити одржан 8. октобра 2016. године у Београду, у организацији Института за економску дипломатију.

\* \* \*

 Председник Одбора подсетила је чланове и заменике чланова Одбора да ће у понедељак, 19. септембра 2016. године, у згради Народне скупштине у Краља Милана 14, са почетком у 9,00 часова, бити одржана радионица са представницима Државне ревизорске институције, на којој ће врховни државни ревизори представити рад својих сектора, њихову надлежност, као и податке о спроведеним ревизијама у 2015. години, утврђеним неправилностима и препорукама које је Институција дала субјектима ревизије, и позвала да узму учешће на овој радионици.

\* \* \*

 Председник Одбора обавестила је чланове и заменике чланова Одбора да је директор Београдске берзе Синиша Крнета, упутио позив члановима Одбора да у наредном периоду када им обавезе то дозволе, посете ову институцију и упознају се са њеним радом. С тим у вези, предложила је да Одбор једну од наредних седница одржи ван седишта Народне скупштине, односно да је одржи у просторијама Београдске берзе.

\* \* \*

 У наставку седнице, истраживачи из Парламентарне буџетске канцеларије представили су члановима Одбора рад ове канцеларије, активности које су од почетка њеног рада спроведене, планове за наредни период, као и документе које су истраживачи припремали од почетка њеног рада, односно од 1. децембра 2015. године до данас.

 Чланови Одбора изразили су задовољство због постојања овакве канцеларије у оквиру Народне скупштине и помоћи коју ће им истраживачи пружати у њиховом будућем раду, посебно у делу прикупљања одређених података, компаративних истраживања и анализа одређених тема и ефеката прописа.

\* \* \*

Седница је завршена у 12,15 часова.

Седница је тонски снимана.

 СЕКРЕТАР ПРЕДСЕДНИК

 Александра Шашо др Александра Томић